
Kære formand
Som led i ovennævnte procedure er Udvalget om Kvinders Rettigheder og Ligestilling blevet anmodet om at afgive en udtalelse til Deres udvalg. Ved skriftlig procedure af 13. juli 2023 vedtog udvalget at sende sin udtalelse i form af en skrivelse.
[bookmark: DocEPLastFootnotePos]Udvalget om Kvinders Rettigheder og Ligestilling behandlede spørgsmålet på sit møde den 30. august 2023[footnoteRef:1]. På dette møde vedtog det at opfordre Budgetudvalget, som er korresponderende udvalg, til at optage nedenstående forslag i sin interimsbetænkning. [1:  Til stede ved den endelige afstemning: Robert Biedroń (formand), Andżelika Anna Możdżanowska, Isabella Adinolfi, Maria da Graça Carvalho, Rosa Estaràs Ferragut, Arba Kokalari, Elżbieta Katarzyna Łukacijewska, Aušra Maldeikienė, Sirpa Pietikäinen, Christine Schneider, Pernille Weiss, Karen Melchior, María Soraya Rodríguez Ramos, Irène Tolleret, Heléne Fritzon, Predrag Fred Matić, Maria Noichl, Carina Ohlsson, Evelyn Regner, Vera Tax, Kira Marie Peter‑Hansen, Sylwia Spurek (næstformand), Johan Nissinen, Margarita de la Pisa Carrión, Christine Anderson, Annika Bruna, Sandra Pereira.] 

Med venlig hilsen
Robert Biedroń

FORSLAG
A.	der henviser til, at ligestilling mellem kønnene og fjernelse af uligheder er kerneværdier, som Unionen bygger på, og at forpligtelsen til at fremme ligestilling mellem kønnene og integration af kønsaspektet i alle dens foranstaltninger er nedfældet i artikel 8 i traktaten om Den Europæiske Unions funktionsmåde;
B.	der henviser til, at Parlamentet gentagne gange indtrængende har opfordret Kommissionen til at fremme og implementere anvendelsen af integration af kønsaspektet, kønsbudgettering og kønsspecifikke konsekvensanalyser inden for alle Unionens politikområder;
C.	der henviser til, at budgetter aldrig er kønsneutrale og derfor skal udarbejdes med henblik på ligestilling mellem kønnene fra begyndelsen; der henviser til, at data viser, at alle kriser har en uforholdsmæssig stor indvirkning på kvinder og piger, som det fremgår af de igangværende kriser, som Unionen står over for; der henviser til, at Ruslands krig mod Ukraine og eftervirkningerne af covid-19-krisen kræver en kønssensitiv reaktion;
1.	glæder sig over Kommissionens meddelelse om midtvejsrevisionen af FFR 2021-2027; anerkender behovet for at adressere de finansielle konsekvenser af Ruslands krig mod Ukraine og eftervirkningerne af covid-19-krisen; fremhæver, at Unionens budget ikke bør bidrage til uligheder mellem kønnene eller give næring til had, og opfordrer derfor Kommissionen til at undersøge den centrale opgave for dem, der modtager EU-midler, og til at tilbageholde finansiering fra aktører, der søger at anvende EU-midler til tilbageskridt med hensyn til menneskerettigheder, navnlig kvinders rettigheder og ligestilling mellem kønnene; understreger, at midtvejsrevisionen giver mulighed for at afhjælpe mangler i Unionens tilgang til integration af kønsaspektet og kønsbudgettering, som bør ses som en integreret del af den finansielle proces, der gør det muligt at tildele midler på den mest effektive måde;
2.	glæder sig over gentagelsen af tilsagnet om den nye metode til sporing af udgifter til ligestilling mellem kønnene og integreringen, som et pilotprojekt, af disse mål fra 2023; fremhæver, at et flertal af programmerne i øjeblikket vurderes at have potentiale til at bidrage til ligestilling mellem kønnene, hvilket svarer til størstedelen af finansieringen (pointtal 0 *, 73% af budgettet) sammenlignet med dem, der faktisk bidrager til ligestilling mellem kønnene enten som et primært mål (pointtal 2, 2% af budgettet) eller som et vigtigt mål (pointtal 1, 9% af budgettet)[footnoteRef:2]; fremhæver betydningen af effektive og kønssensitive gennemgange af alle programmer og udgifter, der gør det muligt at foretage justeringer, når og hvor det er nødvendigt, i overensstemmelse med Revisionsrettens særberetning nr. 10/2021 om integration af kønsaspektet i EU-budgettet[footnoteRef:3]; [2:  https://commission.europa.eu/strategy-and-policy/eu-budget/performance-and-reporting/horizontal-priorities/gender-equality-mainstreaming_en
https://commission.europa.eu/system/files/2023-06/SWD_2023_336_1_EN_autre_document_travail_service_part1_v4.pdf, p48]  [3:  https://www.eca.europa.eu/da/publications?did=58678 ] 

3.	opfordrer indtrængende Kommissionen til at øge finansieringen til de budgetposter og programmer, hvor ligestilling mellem kønnene er et primært eller vigtigt mål, såsom Daphne-delprogrammet, der har til formål at bekæmpe alle former for kønsbaseret vold, og indsatsområdet ligestilling, rettigheder og ligestilling mellem kønnene i programmet for borgere, ligestilling, rettigheder og værdier, EU4Health-programmet, Den Europæiske Socialfond Plus (ESF+) og programmer for foranstaltninger udadtil såsom instrumentet for naboskab, udviklingssamarbejde og internationalt samarbejde — et globalt Europa og FN's Spotlight-initiativ; 
4. 	opfordrer Kommissionen til at øge budgettet for Det Europæiske Institut for Ligestilling mellem Mænd og Kvinder for at sikre, at instituttet har tilstrækkelige ressourcer til at udføre sit mandat, herunder yde teknisk bistand til medlemsstaterne, i lyset af det stigende presserende behov for og krav om teknisk støtte til integration af kønsaspektet; 
5. 	gentager sin bekymring over angrebene på ligestilling mellem kønnene og grundlæggende rettigheder, herunder seksuel og reproduktiv sundhed og rettigheder, i Unionen og opfordrer til, at der afsættes midler til at tackle denne tilbagegang og desinformation samt til at støtte civilsamfundsorganisationer, der beskytter kvinders rettigheder, herunder dem, der letter adgangen til sikker og lovlig abort via grænseoverskridende tjenester, hvilket sikrer kvinders grundlæggende ret til at have kontrol over deres kroppe;
6.	insisterer på, at kvinder og mænd bør drage lige stor fordel af genopretnings- og resiliensfaciliteten, navnlig med det formål at mindske Unionens vedvarende kønsbestemte lønforskel på 13 %. 

